《同曹秋岳先生游韬光庵和高忠宪公韵》
清代·孙宗彝

山水灼真意，高深致有余。栋宇蟠天根，恍蹑洪濛初。

流泉渟方蟠，清风洒前除。遂使冰雪心，迥与尘世疏。

小住倦登陟，初地供轩渠。檐楹瞰江海，一气镂清虚。

洞庭但浩瀁，岂是仙人居。岚色幻今古，蟪蛄鸣春秋。

纷埃事徒满，所尚高王侯。岳岳怀古人，正气谁与俦。

劲节在天壤，不毁同山丘。何来逸情叟，舒卷千载忧。

杖履复舟楫，逍遥继寻幽。好诗藏名山，披读起龙湫。

梧冈有凤凰，别浦浮野鸥。名德砺公等，终焉吾所求。

风云薄岩壑，悚焉不可留。

作者简介：（1612—1683）明末清初江南高邮人，字孝则，号虞桥。顺治四年进士，授中书舍人，官至吏部郎中。十五年，去官养母。康熙间，因言治河失策，致高邮、宝应一带成为泽国，忤治河使者。被诬陷下狱，死狱中。有《爱日堂集》等。